### Beslutningstema

Det skal i denne sag besluttes, om miljøkonsekvensrapporten for udvidelsen af Storde Biogas fra årligt 200.000 tons til årligt 600.000 tons kan godkendes.

### Historik

I 2013 godkendte Kommunalbestyrelsen lokalplan nr. [adresse], som muliggjorde opførelsen af biogasanlægget.

I april 2020 godkendte Kommunalbestyrelsen lokalplan nr. 117-110 og tilhørende kommuneplantillæg nr. 114-110, som muliggjorde en udvidelse af biogasanlægget.
Udvidelsen gjorde det muligt at modtage og behandle en øget mængde biomasse, fra 75.000 tons/år til 200.000 tons/år. Samtidigt er der blevet godkendt en miljøvurdering i henhold til planer og programmer (miljørapport) og det konkrete projekt (miljøkonsekvensrapport), samt meddelt en miljøgodkendelse til anlægget.

På Teknik- og Miljøudvalgsmødet den 3. maj 2024 blev det besluttet at udsætte sagen, så Storde Biogas aktivt kunne forholde sig til høringssvar omhandlende lugtgener.

### Sagsfremstilling

Teknik- og Miljøudvalget besluttede på det forrige møde, den 3. maj 2024, at udsætte beslutningspunktet vedrørende udvidelsen af Storde Biogas I/S.

Det blev gjort med følgende beslutning: "Sagen udsættes, så Storde Biogas har mulighed for aktivt at forholde sig til indkomne høringssvar omkring lugtgener."

Storde Biogas har fulgt denne beslutning og har fremsendt en skriftlig behandling af hvert enkelt høringssvar omhandlende lugt. Der er vedhæftet en ny udgave af den samlede liste til bemærkninger, hvori Storde Biogas har indsat deres kommentarer. Der er i forbindelse med partshøring af miljøgodkendelsen indkommet et høringssvar. Dette høringssvar er ligeledes indsat og behandlet på samme måde af Storde Biogas.

Nedenstående er en gengivelse af det originale dagsordenspunkt.

Introduktion

Storde Biogas I/S er et eksisterende biogasanlæg, der har ansøgt om udvidelse af produktionen.

Anlægget er beliggende [adresse], 6261 Bredebro på matr.nr. 5b Kumled, Brede. Biogasanlægget er omfattet af Miljøvurderingslovens bilag 1, pkt. 10. Der er derfor udarbejdet en miljøkonsekvensrapport, og Tønder Kommune skal meddele en §25-tilladelse, før projektet må realiseres. Miljøkonsekvensrapporten fremgår af bilag 1, et udkast til §25-tilladelsen fremgår af bilag 2.

Der er samtidig krav om en miljøgodkendelse, jf. Miljøbeskyttelsesloven. Et udkast til miljøgodkendelsen fremgår af bilag 3, udkastet er udsendt i partshøring. Herefter behandles eventuelle høringssvar, inden forvaltningen udsteder en endelig miljøgodkendelse. Ifølge Bekendtgørelse om miljøvurdering af planer og programmer og af konkrete projekter §10 er der visse godkendelser, efter anden lovgivning, som kan erstatte §25-tilladelsen efter Miljøvurderingsloven helt eller delvist. Dette gør sig gældende for en miljøgodkendelse efter Miljøbeskyttelsesloven. Der er derfor i §25-tilladelsen henvist til miljøgodkendelsen for vilkår og betingelser for biogasanlægget.

Projektet

Udvidelsen af produktionen omhandler primært en forøgelse af den behandlede mængde biomasse - fra 200.000 tons/år til 600.000 tons/år.

Der har tidligere, på baggrund af en screening, været givet tilladelse til behandling af op til 236.000 tons biomasse om året. Da dette ikke har været belyst i en fuld miljøkonsekvensrapport, omhandler nærværende miljøkonsekvensrapport miljøpåvirkningen ved en udvidelse fra 200.000 tons/år til 600.000 tons/år.

En del af denne forøgelse er mulig igennem eksisterende kapacitet, en del i igennem ændringen af oplagringstid af biomassen og den sidste del igennem opførelsen af én ny lagertank. Den nye tank er allerede indeholdt i den gældende lokalplan. Den flyttes dog i forhold til den principielle planskitse, som er angivet i lokalplanen. Den flyttes af hensyn til optimering af den daglige drift af anlægget. Herudover skal modtageområdet udvides, og der etableres en åben, overdækket plansilo for at kunne imødekomme den øgede mængde biomasse og oplag af flis. Den samlede bebyggelsesprocent og de øvrige overordnede krav til bebyggelse inden for lokalplansområdet overholdes.

Høring

På udvalgsmødet i december 2023 blev Teknik- og Miljøudvalget orienteret om igangsætning af en otte ugers høring af miljøkonsekvensrapporten. Miljøkonsekvensrapporten har været udsendt i høring hos berørte myndigheder og offentligheden i perioden fra 18. januar 2024 til 14. marts 2024. I høringsperioden har Tønder Kommune modtaget 7 høringssvar, herunder en underskriftsindsamling for 27 individuelle adresser i nærområdet til anlægget. Den samlede liste med alle inkomne høringssvar og Tønder Kommunes bemærkninger fremgår af bilag 4. Nedenfor gengives høringssvarenes overordnede tematikker og Tønder Kommunes generelle bemærkninger hertil.

Lugt

- Høringssvar: Størstedelen af høringssvarene inkluderer påtaler omkring eksisterende lugtgener og bekymring omkring fremtidige lugtgener ved en markant udvidelse af produktionen.

- Forvaltningens bemærkning: Der er i virksomhedens miljøgodkendelse stillet vilkår med grænseværdier for lugt fra anlægget. I forbindelse med udvidelsen er der foretaget beregninger af lugt fra anlægget. Disse viser, at de allerede gældende grænseværdier for lugt også kan overholdes efter udvidelsen. Tønder Kommune har ikke ved besøg på virksomheden oplevet lugtgener af væsentlig karakter.

Støj

- Høringssvar: En del af høringssvarene indeholder også påtaler omkring eksisterende støjgener, samt bekymring om øgede støjgener ved den fremtidige udvidelse. Høringssvarene omkring støj omhandler primært støjen fra kørsel med forskellige køretøjer, og lyde afledt af denne kørsel - fx skraben af skovl mod asfalt og lydmarkering ved bakning.

- Forvaltningens bemærkning: Virksomheden er kun ansvarlig for støjgener fra egen matrikel, ikke for gener fra transport på offentlig vej. Der er i virksomhedens miljøgodkendelse stillet vilkår til støj fra virksomheden. Vilkårene er sat efter de vejledende støjgrænser. Beregningen, der er indsendt i forbindelse med ansøgningen om udvidelse af anlægget, viser, at de vejledende støjgrænser kan overholdes. Virksomheden og kvægejendommen ved siden af er blevet bedt om at være opmærksomme på deres adfærd med læssemaskiner i forhold til støjgener. På baggrund af høringssvarene er der lavet en granskning af råderummet for kørsel med gummilæssere, og det stedfæstes at kørsel uden for det beregnede tidsrum ikke kan overholde grænseværdierne for støj. Der er indsat et vilkår i miljøgodkendelsen som lyder: Kørsel med gummilæsser må kun ske mandag til lørdag mellem kl. 07.00 og 22.00, og søndag mellem kl. 07.00 og 18.00.

Trafiksikkerhed

- Høringssvar: Ud over støjgener fra den øgede trafik, som projektet medfører, er der også ytret bekymringer omkring trafiksikkerhed.

- Forvaltningens bemærkning: Høringssvarene giver ikke anledning til ændringer i miljøkonsekvensrapporten. Den beskrevne bekymring er i stedet videresendt til Tønder Kommunes trafiksikkerheds medarbejder, som vil reagere på de konkrete henvendelser.

Lys

- Høringssvar: Der er modtaget bekymringer omkring øgede lysgener fra den øgede trafik.

- Forvaltningens bemærkning: Tønder Kommune bemærker, at virksomheden kun er ansvarlig for lysgener fra egen matrikel, ikke for gener fra transport på offentlig vej. Miljøbeskyttelsesloven omfatter ikke påvirkninger i form af uønsket lys, hvorfor der ikke kan fastsættes vilkår herom i miljøgodkendelsen. Der er ikke fastsat grænseværdier for lysgener af denne type, og det kan derfor ikke kontrolleres i miljøkonsekvensrapporten.

Øivind Schou

- Høringssvar: Nogle af høringssvarene omtaler bekymring omkring smitterisiko fra biomasse til husdyrbrug.

- Forvaltningens bemærkning: Risiko for smitte er ikke et forhold, der er omfattet af Miljøbeskyttelsesloven eller Miljøvurderingsloven. Tønder Kommune kan derfor ikke inddrage dette som emne i miljøgodkendelse af virksomheden eller miljøvurderingen af projektet. Forhold ift. smittefare reguleres af krav fra Fødevarestyrelsen, jf. ansøgninger iht. Biproduktforordningen. Der er tilføjet et forklarende afsnit i miljøkonsekvensrapporten.

Høringssvarene har samlet set medført følgende ændringer i miljøkonsekvensrapporten:

- Der er tilføjet en beskrivelse under afsnit 4.3.2, der beskriver de eksisterende afværgeforanstaltninger for lys fra transportkøretøjer til naboer. Det har ikke medført en ny vurdering, da den type lyspåvirkning ikke er pålagt nogen grænseværdier.

- Der er tilføjet en beskrivelse under afsnit 4.7 om smitterisko. Afsnittet er af en forklarende natur, og henviser til anden lovgivning og myndighed, da smitterisiko ikke skal behandles i miljøvurderingen eller miljøgodkendelsen.

- Beregningen for støj er genberegnet efter at tidspunkter for kørsel med gummihjulslæsser er blevet ajourført. Beregningen viser fortsat, at grænseværdierne for støj kan overholdes.

Vurdering:

Høringssvarene har ikke medført nogen væsentlige ændringer i miljøkonsekvensrapporten. De primære emner i høringssvarene, lugt- og støjgener, er behandlet i miljøkonsekvensrapporten og de medfølgende beregninger viser, at gældende grænseværdier overholdes.

For emnet trafik belyser høringssvarene en allerede eksisterende problematik på [adresse], som den øgede trafikmængde må forværre. Efter aftale med kommunens trafiksikkerhedsmedarbejder videresendes disse direkte til konkret behandling.

Høringssvarene har ikke afdækket nye emner, der burde være behandlet i rapporten, der er dog tilføjet forklarende afsnit med henvisning til anden lovgivning og anden myndigheds kontrol af enkelte emner.

På baggrund af ovenstående vurderes det, at miljøkonsekvensrapporten kan godkendes.

### Lovgrundlag

Miljøvurderingsloven

Miljøvurderingsbekendtgørelsen

Risikobekendtgørelsen

Miljøbeskyttelsesloven

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | miljøkonsekvensrapporten samt udkast til §25 tilladelse godkendes, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales.